Neste sak vi skal handsame her i salen, går på styring av økonomien. Den saka vi handsamar no, går ikkje minst på prioriteringar. Frå denne salen er det jo ingen tvil om at vi må setje nordområda som nr. 1, og også intops vil vere ein viktig del. Så alle investeringane som blir gjorde, må ein sjå i lys av dette: Er dei relevante for nordområda, er dei relevante for internasjonale operasjonar? Det er utgangspunktet mitt. Så har ikkje eg fremma noko krav om at ein skal skyve på investeringar. Men eg registrerer at ein tør å utfordre investeringar. Og dersom ikkje Forsvaret tør det eingong, som alle andre statlege og private verksemder må tore, skjønner ikkje eg kvifor ikkje vi skulle tore å utfordre dei. Det som er heile målsetjinga med dette arbeidet, er jo å spørje seg: Klarer Forsvaret, som andre, å drive betre, drive meir kostnadseffektivt? Eg registrerer delvis at Høgre ikkje ser ut til å interessere seg for dette, sjølv om dei har hatt ein aktiv statsråd tidlegare som dreiv fram omstillingsprosessane i Forsvaret. Men då må ein jo også tore vere med i det konkrete og f.eks., som vi gjer i dette tilfellet, utfordre investeringar. Så får vi sjå om dei held vatn i neste runde. Dette har på ingen måte vore noko krav frå SV si side, men dersom ikkje Forsvaret toler det, toler dei ikkje mykje.